ยูโอบีขยับตัวเน้นรายย่อยลุยเปิดสาขา
ยูโอบีลุยขยายสาขาใหม่เน้นทำเลทอง เพิ่มลูกค้ารายย่อย 1 แสนราย
15 ส.ค. 2554

ยูโอบีลุยขยายสาขาใหม่เน้นทำเลทอง เพิ่มลูกค้ารายย่อย 1 แสนราย 
นายอดิศร เสริมชัยวงศ์ ผู้ช่วยกรรมการผู้จัดการใหญ่ เครือข่ายสาขาและบริการ ธนาคารยูโอบี กล่าวว่า ในปีนี้ธนาคารจะทยอยเปิดสาขาใหม่เพิ่มขึ้นไม่ต่ำกว่า 15 แห่ง เพื่อขยายฐานลูกค้ารายย่อยอีก 1 แสนราย ในจำนวนนี้ 6 หมื่นราย จะเป็นลูกค้าเงินฝากอีก 2 หมื่นราย เป็นธนาคารอินชัวรันส์ ที่เหลือจะเป็นสินเชื่อและอื่นๆ
สำหรับสาขาที่เปิดใหม่จะเลือกทำเลที่มีโอกาสเติบโตสูง และจะปรับโฉมให้อยู่ในรูปแบบธนาคารท้องถิ่น (Community Bank) ที่ให้บริการครบวงจร มีห้องรับรองลูกค้ารายใหญ่พร้อมทีมให้คำปรึกษา โดยล่าสุดได้เปิดที่เยาวราช และจะขยายไปยังอีสเทิร์นซีบอร์ดในปีนี้ 
นอกจากนี้ จะเน้นในพื้นที่รอบนอกกรุงเทพฯ เช่น บางนา บางใหญ่ สุวรรณภูมิ เพื่อรองรับกลุ่มเมืองใหม่
“สาขาใหม่จะมีทุกอย่างครบ ไม่ใช่มีแค่รับฝากถอนเงิน หากต้องการสินเชื่อก็ต้องให้บริการทันที ไม่ต้องกรอกแบบฟอร์มทิ้งไว้ และคาดว่าจะรับพนักงานและเซลส์อีก 100 คน” นายอดิศร กล่าว
นายอดิศร กล่าวว่า ปริมาณเงินฝากจากสาขาของธนาคารนับตั้งแต่ต้นปีมีการเติบโตไปแล้ว 10 % โดยส่วนใหญ่มาจากการออกแคมเปญตั๋วบี/อี สอดคล้องกับการเติบโตของสินเชื่อที่อยู่ในระดับใกล้เคียงกัน โดยเฉพาะสินเชื่อที่อยู่อาศัยที่มีการเติบโตขึ้นถึง 1 หมื่นล้านบาท ขณะที่ธุรกิจประกันตั้งเป้าเพิ่มลูกค้ารายย่อย 2 หมื่นราย ซึ่งเชื่อว่าแผนการขยายและปรับเปลี่ยนรูปแบบสาขาจะช่วยหนุนการเติบโตของกลุ่มลูกค้ารายย่อยของธนาคารในปีนี้